इजरायलमा दोस्रो चरणमा श्रमिक पठाउन पहल
सरकारले इजरायलमा सरकारी प्रक्रियामार्फत दोस्रो चरणमा सहायक श्रमिक पठाउन तयारी थालेको जनाएको छ । वैदेशिक रोजगार विभागका अनुसार पहिलो चरणमा छनोट भएकालाई इजरायल रोजगारीमा पठाउने क्रम सकिनै लाग्दा दोस्रो चरणमा पठाउनका लागि तयारी थालेको हो ।   विभागका महानिर्देशक महेश दाहालले पहिलो चरणमा एक हजार १७५ जना श्रमिक लगेको इजरायलले दोस्रो चरणमा पनि त्यति नै सङ्ख्या लैजाने विषयमा सकारात्मक भएको जानकारी दिनुभयो ।
काठमाडौँ, असोज १३ गते । सरकारले इजरायलमा सरकारी प्रक्रियामार्फत दोस्रो चरणमा सहायक श्रमिक पठाउन तयारी थालेको जनाएको छ । वैदेशिक रोजगार विभागका अनुसार पहिलो चरणमा छनोट भएकालाई इजरायल रोजगारीमा पठाउने क्रम सकिनै लाग्दा दोस्रो चरणमा पठाउनका लागि तयारी थालेको हो । विभागका महानिर्देशक महेश दाहालले पहिलो चरणमा एक हजार १७५ जना श्रमिक लगेको इजरायलले दोस्रो चरणमा पनि त्यति नै सङ्ख्या लैजाने विषयमा सकारात्मक भएको जानकारी दिनुभयो । उहाँका अनुसार नेपाल र इजरायल सरकारबिच भएको छलफल अनुसार पहिलो चरणमा भन्दा सङ्ख्या कम हुँदैन । बरु सङ्ख्या बढ्ने सम्भावना रहेको छ । पहिलो चरणमा गएकाको अवस्थासँगै दोस्रो चरणको तयारीका लागि श्रम मन्त्रीस्तरीय इजरायल भ्रमणको तयारी पनि भएको श्रम, रोजगार तथा सामाजिक सुरक्षा मन्त्रालयले जनाएको छ । इजरायल रोजगारीमा सन् २००९ सम्म वैदेशिक रोजगार व्यवसायी (म्यानपावर) कम्पनीबाट नै श्रमिक जाने गरेका थिए । म्यानपावर कम्पनीले श्रमिकबाट चर्को रकम असुलेको खुलेपछि इजरायलले नेपालबाट श्रमिक लैजान बन्द गरेको थियो । बन्द भएको झन्डै ११ वर्षपछि सरकारी संयन्त्रबाट नेपाली श्रमिक जाने प्रक्रिया थालिएको हो । यसका लागि नेपाल र इजरायलबिच २०७७ असोज १४ गते इजरायलको विशिष्ट श्रम बजारमा नेपाली कामदारको अस्थायी रोजगारीसम्बन्धी सम्झौतामा हस्ताक्षर सम्पन्न भयो ।त्यही सम्झौतालाई कार्यान्वयन गर्नका लागि २०७७ माघमा दुई देशबिच इम्प्लिमेन्टेसन प्रोटोकलमा हस्ताक्षर सम्पन्न भयो । त्यसपछि २०७८ सालमा पहिलो चरणमा एक हजार ६०० जनाको नाम छनोट गरी नेपालले इजरायलाई पठाएको थियो । छनोट भएकामध्येबाट एक हजार १७५ जना चिट्ठा प्रणालीमार्फत इजरायल रोजगारीका लागि छनोट भएका थिए । जसमध्ये एक हजार १०३ जना इजरायल गएको विभागले जनाएको छ । छनोट भएकामध्ये ७२ जनाले भने इजरायल रोजगारीमा जान चाहेनन् ।इजरायल रोजगारीमा सरकारी प्रक्रियामार्फत नै श्रमिक गइरहेका छन् । वैदेशिक रोजगार विभागमा छुट्टै शाखाको स्थापना गरेर श्रमिकको आवेदन माग्नेदेखि परीक्षा र अन्य सबै प्रक्रिया सरकारी तवरबाटै भएको हो । कमाइ र कार्यस्थलका हिसाबले इजरायल दक्षिण कोरियाभन्दा पनि आकर्षक गन्तव्य हो । सरकारी प्रक्रियामार्फत इजरायलको दीर्घकालीन स्याहार केन्द्रमा सहायक कामदारका रूपमा जाने नेपाली श्रमिकको न्यूनतम तलब एक हजार ५४३ डलर तोकिएको छ । सरकारी प्रक्रियामार्फत इजरायल गएकाहरूले मासिक रूपमा कम्तीमा दुई लाख रुपियाँ कमाउँदै आएका छन् ।   